CELEX: C2004/094/128
Language: el
Date: 2004-04-17 00:00:00
Title: Προσφυγή-αγωγή του João Andrade Sena κατά του Ευρωπαϊκού Οργανισμού Ασφάλειας της Αεροπορίας, που ασκήθηκε στις 28 Ιανουαρίου 2004

17.4.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 94/45
            
         Προσφυγή-αγωγή του João Andrade Sena κατά του Ευρωπαϊκού Οργανισμού Ασφάλειας της Αεροπορίας, που ασκήθηκε στις 28 Ιανουαρίου 2004
   (Υπόθεση T-30/04)
   (2004/C 94/128)
   Γλώσσα διαδικασίας: η γαλλική
   Ο João Andrade Sena, κάτοικος Rhode St Genèse (Βέλγιο), εκπροσωπούμενος από τους Georges Vandersanden, Laure Levi et Aurore Finchelstein, δικηγόρους, άσκησε στις 3 Φεβρουαρίου 2004 προσφυγή-αγωγή ενώπιον του Πρωτοδικείου των Ευρωπαϊκών Κοινοτήτων κατά του Ευρωπαϊκού Οργανισμού Ασφάλειας της Αεροπορίας.
   Ο προσφεύγων-ενάγων ζητεί από το Πρωτοδικείο:
   
               —
            
            
               Να ακυρώσει τις αποφάσεις της 11ης Ιουλίου 2003 του Ευρωπαϊκού Οργανισμού Ασφάλειας της Αεροπορίας (ΕΟΑΑ) με τις οποίες διορίστηκε άλλο πρόσωπο στη θέση του εκτελεστικού διευθυντή και απορρίφθηκε η υποψηφιότητα για τη θέση αυτή του προσφεύγοντος.
            
         
               —
            
            
               Να επιδικάσει ως αποζημίωση 2 ευρώ προς αποκατάσταση της ζημίας του προσφεύγοντος, το ποσό δε αυτό ορίσθηκε ex aequo et bono.
            
         
               —
            
            
               Να καταδικάσει το καθού στο σύνολο των δικαστικών εξόδων.
            
         Λόγοι ακυρώσεως και κύρια επιχειρήματα:
   Ο προσφεύγων βάλλει κατά της αποφάσεως του Ευρωπαϊκού Οργανισμού Ασφάλειας της Αεροπορίας (ΕΟΑΑ), με την οποία απορρίφθηκε η υποψηφιότητά του για τη θέση του εκτελεστικού διευθυντή και διορίστηκε άλλο πρόσωπο στη θέση αυτή.
   Επισημαίνει το γεγονός ότι οι πληροφορίες που έλαβε ο ίδιος και οι δικηγόροι του, κατόπιν αιτήσεώς τους, αποδείχθηκαν αποσπασματικές και δεν επέτρεψαν στον προσφεύγοντα να σχηματίσει μια σαφή και καθαρή εικόνα της διαδικασίας που ακολουθήθηκε.
   Προς στήριξη των ισχυρισμών του, επικαλείται:
   
               —
            
            
               Παράβαση της υποχρεώσεως αιτιολογήσεως, καθώς και των αρχών της αρωγής και της χρηστής διοικήσεως.
            
         
               —
            
            
               Παράλειψη πληροφορήσεως που επιτρέπει, αντικειμενικά και δικαιολογημένα, να υποτεθεί ότι δεν τηρήθηκαν οι αρχές της αμεροληψίας, της αντικειμενικότητας και της μη εισαγωγής δυσμενών διακρίσεων καθώς και παράβαση των κανόνων διαδικασίας και της ανακοινώσεως κενής θέσεως.
            
         
               —
            
            
               Ελλιπή γνώση των συμφερόντων της υπηρεσίας και παράβαση του άρθρου 12 του Κανονισμού που εφαρμόζεται στα άλλα όργανα, καθόσον από τη σύγκριση των προσόντων του προσώπου που διορίστηκε, βάσει του σύντομου βιογραφικού που διαβίβασε η Επιτροπή, και των προσόντων του προσφεύγοντος-ενάγοντος προκύπτει ότι τα προσόντα του τελευταίου είναι προδήλως ανώτερα.